ΓΡΑΠΤΗ ΕΡΩΤΗΣΗ P-3625/98

υποβολή: Niels Sindal (PSE) προς την Επιτροπή

(24 Νοεμβρίου 1998)

Θέμα: Αθέτηση από ορισμένα κράτη μέλη των υποχρεώσεών τους που απορρέουν από το πολυετές πρόγραμμα προσανατολισμού III (ΠΠΠ ΙΙΙ)

Σε σχέση με την απάντηση (Ε-2623/98)(1) που δόθηκε στις 21 Οκτωβρίου 1998 από την Emma Bonino στο θέμα της αθέτησης από ορισμένα κράτη μέλη των υποχρεώσεών τους που απορρέουν από το πολυετές πρόγραμμα προσανατολισμού III, θα επιθυμούσα να προσθέσω τις ακόλουθες ερωτήσεις:

1. Ποια είναι τα ιδιαίτερα μέτρα που έλαβαν οι γαλλικές αρχές και τι αποτελέσματα είχαν;

2. Διαθέτει η Επιτροπή ενημερωμένα στοιχεία που να αποδεικνύουν ότι το Ηνωμένο Βασίλειο σέβεται ήδη τους στόχους των ΠΠΠ;

3. Προκειμένου για τις "προσπάθειες που κατέβαλαν οι αρχές των Κάτω Χωρών", ποιες είναι αυτές συγκεκριμένα;

4. Η Επιτροπή υπεσχέθη να ρίξει άπλετο φως στα ολλανδικά αριθμητικά δεδομένα και, ταυτόχρονα, να εφαρμόσει ελέγχους προκειμένου, μεταξύ άλλων, να βεβαιωθεί για την απόλυτη ακρίβεια των ιστορικών δεδομένων που αφορούν τη νηολόγηση των αλιευτικών. Η υπόσχεση δόθηκε από του βήματος του Κοινοβουλίου. Τι έκανε συγκεκριμένα η Επιτροπή για να σεβαστεί αυτό το στόχο;

5. Η Επιτροπή είχε προηγουμένως απειλήσει τους απατεώνες των ΠΠΠ με δικαστικές διώξεις. Πρόκειται για σοβαρή πρόθεση;

Απάντηση της κας Bonino εξ ονόματος της Επιτροπής

(18 Ιανουαρίου 1999)

1. Οι γαλλικές αρχές έχουν εφαρμόσει πρόγραμμα μονίμου απόσυρσης κατά τη διάρκεια του έτους 1998, που μείωσε σημαντικά την ικανότητα του στόλου. Η σημερινή κατάσταση του γαλλικού στόλου ανταποκρίνεται στους συνολικούς στόχους του πολυετούς προγράμματος προσανατολισμού (ΠΠΠ ΙΙΙ).

2. Τα στοιχεία του νηολογίου του αλιευτικού στόλου δείχνουν ότι το Ηνωμένο Βασίλειο επέτυχε τους συνολικούς στόχους που καθόρισε για το έτος 1996, στόχοι που αναθεωρήθηκαν στην αρχή της εφαρμογής του ΠΠΠ IV, με βάση τη βελτίωση των ιστορικών στοιχείων που αφορούν την ικανότητα του στόλου. Το νηολόγιο δεν περιέχει αυτή τη στιγμή κανένα στοιχείο για την κατάστασή του σε σχέση με τους νέους στόχους για κάθε τμήμα του ΠΠΠ IV. Πράγματι, το ΠΠΠ IV είχε θεσπιστεί με καθυστέρηση, γεγονός που ανέβαλε τον καθορισμό των κωδικών των διαφόρων τμημάτων του. Ωστόσο, τα στοιχεία που δόθηκαν από το Ηνωμένο Βασίλειο δείχνουν ότι στο τέλος του 1997 οι στόχοι χωρητικότητας είχαν επιτευχθεί σε τέσσερα από τα εννέα τμήματα του στόλου και οι στόχοι δύναμης των κινητήρων σε πέντε από αυτά.

3. Οι Κάτω Χώρες αποτελούν μέρος των έξι κρατών μελών που επέλεξαν να επιτύχουν τους στόχους του ΠΠΠ IV με συνδυασμό μείωσης της δραστηριότητας και ικανότητας όπως προβλέπεται στην απόφαση 97/413/ΕΚ του Συμβουλίου, που καθορίζει τις κατευθυντήριες γραμμές του προγράμματος. Θέσπισαν νέα νομοθεσία που εγγυάται την προσαρμογή του χρόνου που διανύεται στη θάλασσα, στους κοινοτικούς κανόνες και στους στόχους του προγράμματος.

4. Οι ολλανδικές αρχές συνεργάστηκαν στενά με την Επιτροπή για να καταρτίσουν ένα πιο ακριβές ιστορικό του στόλου. Διοργανώθηκαν πολλές αποστολές προς τις Κάτω Χώρες κατά τις οποίες δόθηκαν όλα τα ιστορικά στοιχεία που είναι αναγκαία για την ανάλυση. Διατυπώθηκαν προτάσεις τροποποίησης του προγράμματος για τις Κάτω Χώρες, προτάσεις οι οποίες αυτή τη στιγμή αποτελούν αντικείμενο διμερών διαπραγματεύσεων. Στις αρχές του 1999, θα θεσπιστεί τροποποιημένο πρόγραμμα αφού διατυπώσει τη γνώμη της και η Επιτροπή Διαχείρισης της Αλιείας και της Υδατοκαλλιέργειας.

5. Η έκθεση προς το Συμβούλιο και το Ευρωπαϊκό Κοινοβούλιο για τα αποτελέσματα των ΠΠΠ έως το τέλος του 1997, που θα δημοσιευτεί προσεχώς, επισημαίνει ότι μόνον δύο κράτη μέλη, η Γαλλία και οι Κάτω Χώρες, δεν έχουν επιτύχει τους στόχους του ΠΠΠ ΙΙΙ, για την ημερομηνία αυτή. Η Γαλλία αντίθετα τους έχει πετύχει, και όπως αναφέρεται κατωτέρω, οι διαπραγματεύσεις με τις Κάτω Χώρες που αφορούν τις προτεινόμενες τροποποιήσεις στο πρόγραμμά τους συνεχίζονται. Η Επιτροπή θα εξετάσει τις επιπτώσεις που μπορούν να έχουν οι τροποποιήσεις αυτές από νομική άποψη, πριν αποφασίσει ποιά θα είναι τα μέτρα που θα πρέπει να ληφθούν αργότερα.

(1) ΕΕ C 182 της 28.6.1999.